上清大洞真经序:
夫道生于无,潜众灵而莫测;神凝于虚,妙万变而无方,杳冥有精而泰定发光,太玄无际而致虚守静,是之谓大洞者欤。及其敛精聚神,御祖炁以徊旋;炼神会道,运祥风而鼓舞;无中欻有,呼吸散万神之形;动极复静,恍惚围帝一之妙,是之谓徊风混合者欤。为天地普植之本,帝圣造化之原。人之生也,禀气于太极,而动静法乎天地;肇灵于一元,而阖辟体乎阴阳。故上清三十九帝皇,回真下映,入兆身中三十九户,于是各由其所贯之户,著经一章。其辞幽奥,以用领括百神,招真辟非,所谓庆云开生门,祥烟塞死户者,此欤。故中央黄老元素道君,总彼列圣之奥旨,集成大洞之真经,故曰三十九章经也。又有徊风帝一、高元雄一、五老雌一,是三经者,所以辅乎三十九章之尊经耳。夫道有三奇,第一之奇《大洞真经三十九章》,第二之奇《五老雌一宝经》,第三之奇《素灵大有妙经》。故三十九章者,乃九天之奇诀,上元太素君金书之首经也。一名三天龙书,一名九天太真道经。此经之作,乃自玄微十方,元始天王所运炁撰集也。西王母从元始天王受道,乃共刻北元天中录那邪国,灵镜人鸟之山,阇莱之岫。乃于虚室之中,聚九玄正一之炁,结而成书,字径一丈,于今存焉。元始天王又以传上清八真中央黄老君,使教授下方当为真人,上升三辰者焉。中央黄老君隐禁此经,世无知者,故人间地上五岳天中,永无此经。